text: Filmstjerne gav autografer i Vejle
  10 december 2011 kl. 16.54
  Julie Zangenberg fra TV 2's julekalender "Ludvig og julemanden" gæstede lørdag Vejle for at give autografer - og køen var lang med både små og store fans.
  Omkring 100 vejlensere trodsede kulden og et truende snevejr for at få et glimt af Julie Zangenberg. Børnene er fans på grund af hendes rolle i TV2s julekalender Ludvig og julemanden, men også forbløffende mange var mænd i deres bedste alder. 
  I julekalenderen optræder hun som et grønt og halvgennemsigtigt spøgelse, men det var et noget andet syn, der mødte de fremmødte i dag, hvor hun kom uden 'kostume'.
  Vejle er det eneste sted, Zangenberg skal møde sit publikum, og hun havde travlt med at skrive personlige hilsner. Køen blev ikke kortere, selvom masser af fans blev lodset igennem. Der kom hele tiden nye til, og de rigtig heldige fik taget et billede sammen med idolet. 
  Julie Zangenberg kan ses i sin grønne version på TV2 klokken 20.00
  